Papersnake/gushiwen huggingface dataset:
钱殿撰挽词
楼钥（宋代）

枌社归来晚，翛然得故吾。
哦诗频刻烛，点易细研朱。
有泪悲连璧，无阶奠束刍。
名门余庆远，丹穴看奇雏。
调饶汉军教授
朱晞颜（宋代）

青衫何事尚尘泥，久客人情自惜归。亲老已知为客误，家贫未是读书非。

楼空晓雨浮吴远，笛冷秋云渡浙稀。十载长安资桂玉，东风老尽故山薇。
记将李事
刘克庄（宋代）

藐予小子衰残迫，惜我先人老寿稀。
厚币能牵四皓出，画图幸寿二疏归。
子玄亘古芬芳史，伯始终身粪上讥。
頴叔资深俱已矣，岂无来者判聃非。
论语绝句一百首
张九成（宋代）

损益由人好乐间，须於情窦着防闲。
鸡鸣舜跖能分得，始向师门见一斑。
邓循道父挽辞二首 其二
释德洪（宋代）

一生纯德无遗恨，千字埋名有逸辞。墓隧嫩泉谁种玉，书斋子砚自生芝。

音容已作终天痛，岁月真成罔极悲。拥鼻功名知不免，空将泪眼看风枝。
杨白花
陈琏（明代）

杨白花，随风飞去落谁家。美人沉思抱幽怨，连臂踏歌情恋恋。

江南江北春茫茫，何不仍飞归洛阳。
题董邦达秋山烟霭小卷
弘历（清代）

为便行囊作袖珍，秋山浮霭霁光新。展当毡室千峰入，著语难分画与真。
题金山僧云峰卓锡图
陈伯铭（清代）

手不持瓶头不笠，行李一肩松下息。既非竺道生，亦非鸠摩什。

下摹面目揣精神，十年以前旧相识。忆我与君初见时，地棘天荆无所之。

万里乡园那得返，一家生死不可知。君于此中悟真谛，人世须臾皆梦寐。

果然打破利名关，一出危城便披剃。野鹤孤云自往来，到处名蓝商位置。

金山殿宇纵成空，至竟江南名胜地。打包行脚尚嫌劳，欲结茅庵谋小憩。

绘成一幅卓锡图，洒脱悠然见真意。愧我从军屡及瓜，江尘碌碌走天涯。

会当料理芒鞋兼竹杖，从君妙高塔顶看烟霞。
中秋前一夕雨过黎惟敬山房
梁有誉（明代）

青山阒寂偶寻君，斗酒哀歌思不群。天上阴晴浑莫定，人间弦不转愁闻。

梧桐声急千家雨，岩壑寒生四壁云。明夜月圆谁共看，露荷风竹对秋分。
怨王孙 春闺雪夜，和李清照韵二首 其一
董元恺（清代）

钟静香悄。酒欺花恼。疏竹轻巧，琐窗洞晓。倦倚兽炭围红。

隔帘风。

撒盐萦絮弥漫处。吹春去。似把青春负。最爱玲珑，纤软仿佛轻云。

共文君。
望海楼独立
汪元量（宋代）

风吹腥气满楼台，独倚阑干十二回。
天入越江龙逝去，雨昏吴市燕飞来。
旌旗闪闪千帆过，帘幙重重一笛哀。
惆怅玉环何处在，海棠犹自向人间。
和提举送淮长老住延寿寺 其三
彭汝砺（宋代）

天地悠悠共故乡，眼前差别亦多方。欲知道济庵前路，俱是将军旧战场。
秋送夏郢归钱塘
贯休（唐代）

归客指吴国，风帆几日程。新诗陶雪字，玄发有霜茎。

微月生沧海，残涛傍石城。从兹江岛意，应续子陵名。
惜别
王镃（宋代）

袂分鸳锦梦双残，一线啼痕枕未乾。
门掩青灯人自去，杏花风起落花看。
句
陈铸（宋代）

云头落日半规明，林际炊烟一抹横。
集古八绝 其一 汊口
程敏政（明代）

二水中分白鹭洲，人家多住竹棚头。眼前有景道不得，长夏江村事事幽。
送郑先辈及第西
徐铉（宋代）

春晚缑山路，华光满翠微。怜君持郤桂，归去著莱衣。

故国几人在，浮生万事非。唯当拭病眼，看子九霄飞。
韶州七夕李景渠大参夜集李传柱史邺侯之术
游朴（明代）

芙蓉江上暂维舟，河渚惊回鹊渡秋。尘驭几时陪控鹤，流槎何处问牵牛。

一庭斜月中宵影，万叠遥山半醉眸。已傍真仙传閟术，不教磊砢入乡愁。
韩司谏乐谷
释宗杲（宋代）

人言至乐在此谷，孰信乐为谷所移。
以乐均施不乐者，方名真乐丈夫儿。
孟冬朔日祀坟二首 其一
韩琦（宋代）

亲茔来展祀，郊野未霜严。古道日低削，高山时仰瞻。

寒花虽在目，短谷不加镰。多少幽闲趣，吾方事退潜。
立春内中帖子词 其三
刘才邵（宋代）

宝胜金书小，酥盘花样新。六宫呈妙巧，清晓庆佳辰。
金华按覆回止普净
韦骧（宋代）

雨止山路滑，肩舆进亦难。官拘当勉力，室处岂非安。

浅涧流还急，鸣禽意自宽。来归虽薄暮，古寺且盘桓。
除夜
朱淑真（宋代）

休叹流光去，看看春欲回。
椒盘卷红独，柏酒溢金杯。
残腊馀更尽，新年晓角催。
争先何物早？唯有后园梅。
再用前韵
郭印（宋代）

禅宗诗律造精微，眼底纷纷识者稀。
举世何人谈大道，怜君与我叩玄机。
休夸修炼飞金阙，勿笑沉沦陷铁围。
善恶两途俱是错，堂堂日用要知归。
过甘泉寺
韩琦（宋代）

甘泉穿石磴，山腹启禅扉。自笑逃尘境，翻来触静机。

花开松色淡，歌咽磬声微。十里蔷薇路，香风送马归。
书绅诗
权德舆（唐代）

和静有真质，斯人称最灵。感物惑天性，触里纷多名。

祸机生隐惑，智者鉴未形。败礼因近习，哲人自居贞。

当令念虑端，鄙嫚不能萌。苟非不逾矩，焉得遂性情。

谨之在事初，动用各有程。千里起步武，彗云自纤茎。

心源一流放，骇浪奔长鲸。渊木苟端深，枝流则贞清。

和理通性术，悠久方昭明。先师留中庸，可以导此生。
句
孙侔（宋代）

更起粉墙高百尺，莫令墙外俗人看。
上成都在事（一作成都即事）
张窈窕（唐代）

昨日卖衣裳，今日卖衣裳。衣裳浑卖尽，羞见嫁时箱。

有卖愁仍缓，无时心转伤。故园有虏隔，何处事蚕桑。
北征大功告成纪事 其一
曹鉴伦（清代）

风雷隐隐护周庐，五采龙文护帝车。泉出旌门珠瀑卷，草迎行殿绿云舒。

九盘夜渡黄河水，三略朝提玉帐书。汉将莫夸临瀚海，圣人亲已到狼胥。
食蛤蜊米脯羹
杨万里（宋代）

倾来百颗恰盈奁，剥作杯羹未属厌。
莫遣下盐伤正味，不曾著蜜若为甜。
雪揩玉质全身莹，金缘冰钿半缕纤。
更浙香粳轻糁却，发挥风韵十分添。
题雪窗兰为济润上人
李昌祺（明代）

雪窗前元住虎丘，清致彷佛支远流。解将翰墨作游戏，写成兰远人争求。

露花风叶含生色，楚畹移来屏几侧。乍见频看若可纫，初开半吐疑堪摘。

润师戒行如秋霜，蒲团趺坐十笏房。根尘识想已云泯，色香声味都宜忘。

兹图谩尔时时对，外物岂能为已累。毕竟阎浮世界空，直须悟逗真三昧。

寒灰心地槁木形，妄缘幻质难缠萦。无兰无远亦无画，此是菩提最上乘。
出塞行五首 其二
方一夔（宋代）

出塞二千里，平沙白如霜。探兵失单于，传是左贤王。

枭鸣金错失，士气惨不扬。中军一再鼓，万马赴敌场。

名酋不可得，杀伤略相当。县鞍尽胡首，前驱橐驼羊。

幕府阅五符，半死半裹疮。天子不录过，犹侯水中乡。
和董承事三颂见别 其一
释慧方（宋代）

道存愈远却弥亲，去住情忘尚隔津。直下是家归甚处，大千全现本来人。
陆羽泉茶
王禹偁（宋代）

甃石封苔百尺深，试茶尝味少知音。
唯余半夜泉中月，留得先生一片心。
看梅绝句
陆游（宋代）

梅花宜寒更宜阴，摩挲拄杖过溪寻。
幽香著人索管领，不信如今铁石心。
法曲献仙音•九日扬州寓舍得饯大幼日秋试捷音作此却寄
彭孙遹（清代）

黄入宫槐，香分月桂，仙宴鹿鸣初举。江上峰青，曲中人远，传遍湘灵佳句。

锦笺遥，芳信速，早到竹西路。

登高处。

忆当日、篝灯深语。西窗下、樽酒论文几度。綵笔掣青霜，不加点、赋成鹦鹉。

共说钱郎，好添修、龙楼凤宇。问少年同学，若个才情如许。
寄上方安老
邹浩（宋代）

西亭会面即移船，迹扫青青翠竹前。目击已知心照了，对谈何必日留连。

禅堂仙阁谁三界，岭月淮云自一天。偶此诗成更吟咏，飞来鸥鹭亦欣然。
寄崇圣寺僧
曹松（唐代）

不醉长安酒，冥心只似师。
望山吟过日，伴鹤立多时。
沟远流声细，林寒绿色迟。
庵西萝月夕，重约语空期。
赠北涧
许棐（宋代）

天下名山行脚遍，依然形影瘦伶俜。支吾寒暑袈裟耐，变眩烟伶笔砚灵。

对客敬如堂上佛，读书通似藏中经。石头路滑终难到，不是诗禅莫扣扃。
训蒙绝句 为人
朱熹（宋代）

辛勤尽作求闻计，沽得过情声誉来。自外而观为可喜，此心已失实堪哀。
魏元履国录挽章二首
吕祖谦（宋代）

麻衣见天子，拜疏不知休。
落落山林气，拳拳畎亩忧。
极知千载遇，政用一身酬。
绕舍闽溪水，朝宗日夜流。
读石斋先生送苏内翰伯诚诗欲和不能别赋古体一章为赠
张吉（明代）

沧江雨初歇，霁我西归艇。醉把石翁诗，长吟觉心醒。

起看西樵月，光与秋空迥。忽听鸾鹤声，飞缘彩云影。

望之不可见，倚棹空引领。
送陈正言知府归云南
杨士奇（明代）

日照东南隅，门有车马宾。飞盖映华毂，高鞍镂素银。

别我将有适，念我夙所亲。山川万里途，远行多苦辛。

何以赠暌违，承流贵及民。谦谦君子德，恂恂长者仁。

恶旨好善言，昔有大圣人。稽古以力行，敬哉愿书绅。
偈颂二十二首
释妙伦（宋代）

一遇中秋节，竞赏中秋月。
指底指，玩底玩，
说底说，到了何曾离指缺。
惟爱老长沙，一踏踏倒小释迦。
光灿烂，绝周遮，
不知端的落谁家。
送人从军榆关
梁元柱（明代）

少年负侠骨，悲歌志不平。偶探黄石卷，欲赴白登城。

锦瑟炉头醉，雕戈马上横。功成报天子，当作鲁书生。
见宋拾遗题名处，感而成诗
杜牧（唐代）

窜逐穷荒与死期，饿唯蒿藿病无医。

怜君更抱重泉恨，不见崇山谪去时。
夜泊宿迁上流
汪梦斗（宋代）

旧国当年阔，暑风今日生。舟回溪几曲，人卧月三更。
赠蔡駜居士
苏辙（宋代）

结茅汝上只三间，种稻城西仅一廛。
梅老外生诗律在，秀公弟子佛心传。
埋盆叠石常幽坐，留客开樽辄醉眠。
闻道邻僧乞米送，时无韩子定谁怜。
庆清朝慢·踏青
王观（宋代）

调雨为酥，催冰做水，东君分付春还。何人便将轻暖，点破残寒。结伴踏青去好，平头鞋子小双鸾。烟郊外，望中秀色，如有无间。
晴则个，阴则个，饾饤得天气，有许多般。须教镂花拨柳，争要先看。不道吴绫绣袜，香泥斜沁几行斑。东风巧，尽收翠绿，吹在眉山。
见广度院紫荆一株先开
吕南公（宋代）

满树新英待发时，东风先动向阳枝。同根若是生疑怪，为道开迟谢亦迟。
寻拂水山庄
曹仁虎（清代）

鸟目山边涧路长，登临重问耦耕堂。休文旧宅荆扉掩，孝穆遗斋竹径荒。

名重空传归党籍，位高那许谢岩廓。蘼芜往事成销歇，只有流泉送夕阳。
次韵眉山胡宰喜雪
魏了翁（宋代）

龙公试手发阴机，琐定愁云阵不飞。
老树垂垂低欲压，穉苗薿不生辉。
穷冬莫厌诗筒数，富岁先占讼缿稀。
拟待明朝约清赏，剡溪兴尽酒舡归。
季永和诗索酒用韵送酒二首
赵蕃（宋代）

我贫无酒为君欢，渴梦相从碾凤团。
薄暮白衣才有馈，试令分减愧酸寒。
意难忘 寄荅伯行居士
呆翁和尚（清代）

品行文章。在今时希有，若个低昂。箪瓢同玉润，几砚共川光。

三径曲、一池方。真寝食难忘。纵万里、山云海月，如共徜徉。

算来相得无双。自少年至老，冰檗同尝。逃禅酒力少，入市笑声长。

渔家傲、别宫商。写尽始终肠。不以我、人微道薄，雁足传将。
壬申十二月四日陶社消寒第一集分呈众览二十首 其十八 陈先生景侯
祝廷华（清代）

合浦雄才荫耳孙，青年饶有古风存。本无徐福求仙意，姑作蘧瑗寡过论。

世界惊心罹浩劫，鬼神随处显灵魂。吾侪设局刊诗后，叠有奇徵未可言。
自和喻意四首 其二
孔平仲（宋代）

青山望不极，落日意偏孤。生计一瓢足，秋风双鬓枯。

顾予兰纫佩，笑子帛缠须。别有相同处，胸中万顷湖。
蝉
苏轼（宋代）

蜕形浊污中，羽翼便翾好。
秋来闲何阔，已抱寒茎槁。
蜀僧明操思归书龙丘子壁
苏轼（宋代）

久厌劳生能几日，莫将归思扰衰年。
片云会得无心否，南北东西只一天。
解连环（戊午生日）
刘克庄（宋代）

旁人嘲我。甚鬓毛都秃，齿牙频堕。不记是、何代何年，尽元祐熙宁，侬常喑么。退下驴儿，今老矣、岂堪推磨。要挂冠神武，几番说了，这回真个。

亲朋纷纷来贺。况弟兄对榻，儿女团坐。愿世世、相守茅檐，便宰相时来，二郎休作佐。白苎乌巾，谁信道、神仙曾过。拣人间、有松风处，曲肱高卧。
颂古十一首
释普济（宋代）

睡浓天晓弗梳头，洗面无汤也即休。
大底还他肌骨好，不搽红粉也风流。
送薛重中丞充太原副使
无可（唐代）

中司出华省，副相晋阳行。书答偏州启，筹参上将营。

踏沙夜马细，吹雨晓笳清。正报胡尘灭，桃花汾水生。
潇湘八景诗·平沙落雁
张经（宋代）

唤侣下寒汀，争宿芦花萼。
夜半渔翁过，惊起还飞落。
以油烟赠许尉因赋长篇
李吕（宋代）

我有坚玉黝而泽，尝从十八公处得。
兰胶麝篆积甚劳，佛账书灯扫何益。
江南务官骨已朽，潘仙久矣寻李白。
谁欤获此古胶法，持赠茅斋轻尺璧。
我非其人弗忍磨，缄藏夜光侵几格。
换鹅右军肯轻示，五日京兆无人识。
临池学书水为黑，不救晋家清谈厄。
风流解物远山长，才轻未免遭刻责。
神仙中人许玉斧，手持补天笔五色。
效官一尉聊复尔，礨磈胸襟尽珠瓅。
张颠落笔谩如云，曹植波澜翻逼窄。
逢时腾踔不作难，定冠蓬山文字职。
是物胡为送乞君，要与铦锋势相敌。
诛奸发潜盖余事，吾道岂容邪学塞。
秋望
张裕钊（清代）

晚霁江天豁，新秋物色凉。幽花栖宿雨，高柳饯斜阳。

粳稻经时熟，杯罂破鼻香。时艰欣岁稔，更惜日持觞。
山居杂诗九十首
曹勋（宋代）

孟夏物物茂，瓜瓠行置架。
引苗上扶疏，须蔓竞缠挂。
白花亦已出，青实旋造化。
会喜园枯时，匕箸不增价。
仲春陪祀先师于太学
刘大夏（明代）

吾道乾坤大，神功宇宙长。六经垂宪典，百世乐虞唐。

圣主崇殷礼，春丁启旧章。制从天上下，诚在币先将。

斗柄回霄汉，黉宫列冕裳。炉烟环殿袅，庭燎烛天煌。

飒沓韶钧奏，清芬黍稷芳。舞容辉俎豆，歌吹杂笙簧。

肃肃神如在，颙颙气若藏。致恭三献爵，饮福再升堂。

遥听青衿赞，稀闻玉佩锵。松阴移晓月，人影散寒霜。

回首看车马，徐徐过庙墙。
秋风
华镇（宋代）

秋风昨夜落前林，放出千岩秀色深。欲结草庐归未得，倚栏空负季鹰心。
元宗钓鱼无获，进诗
李家明（唐代）

玉甃垂钩兴正浓，碧池春暖水溶溶。

凡鳞不敢吞香饵，知是君王合钓龙。
黄一峰莫莫斋
黄玠（元代）

莫莫重莫莫，车轮生四角。岐路满天涯，归人已林壑。

若华能照夜，蓂草知合朔。物有秀而灵，唯吾贵淳朴。
寓言六首
王安石（宋代）

瞢瞢俗所共，察察与世违。
违世有百善，一疵恶皆归。
就求无所得，犹以好名讥。
彼哉负且乘，能使正日微。
秋思
陆游（宋代）

秋云易簇日常阴，西望山村每欲寻。
屏掩数峰临峭绝，蛇蟠一径入幽深。
奉答圣俞宿直见寄之作
欧阳修（宋代）

寒夜分曹直，严城隔几层。
予惭批凤诏，君叹守萤灯。
病骨羸漳浦，官书蠹羽陵。
无嫌学舍冷，文字比清冰。
挽方通判良翰
林光朝（宋代）

楼橹千重铁作门，不堪聚米更重论。
居延岁月那相似，一听悲歌一断魂。
得家兄伯符书，言葬事未就
姚莹（清代）

断肠骨肉死生分，哀叫天高惨不闻。偷息为留身养母，买山还葬事贻君。

贫儒岂作三公计，荒殡何艰七尺坟。江海茫茫寒食节，九原无处荐灵芬。
怀寄清凉和上人二首之一
贺铸（宋代）

不见江南客，愿听江南钟。
倾耳度遥夜，天寒多北风。
上崔中丞古意二首
何梦桂（宋代）

明月堕我檐，白云生我屋。
明发起振衣，出户聊踯躅。
青冥下輶轩，皇华照幽谷。
乾坤散清气，固不在恶木。
【越调】斗鹌鹑　寄别
李邦基（明代）

百岁光阴，寄身宇宙。半世蹉跎，忘怀诗酒。窃玉偷香，寻花问柳。忘浪行，不自羞。十载江淮，胸蟠星斗。
【紫花儿】鬓丝禅榻，眉黛吟窗，扇影歌楼。献书北阙，挟策南州。迟留，
社燕秋鸿几回首。壮怀感旧，妩媚精神，罗绮风流。
【调笑令】渐久，过清秋，今古盟山惜未休。琴樽相对消闲昼，尽乌丝醉围
红袖。阳关一声人去后，消疏了月枕双讴。
【秃厮儿】浩浩寒波野鸥，消消夜雨兰舟，津亭送别风外柳。甚不解？系离
愁，悠悠。
【圣药王】夜气收，人语幽，西楼梦断月沉钩。惜胜游，忆唱酬，追思往事
到心头，肠欲断泪先流。
【尾】彩云冉冉巫山岫，还相逢邂逅绸缪。终日惜芳心，思量岁寒友。
隐几
舒邦佐（宋代）

隐几香一炷，时于静里求。
心源须得得，世路任悠悠。
佛国菩提树，庄园不系舟。
忘机吾自信，何必验沙鸥。
云安玉虚观南轩感事二首
杜柬之（宋代）

念我蓄一栉，间关走西东。
携持三十年，出处靡不同。
朝梳带残月，暮理含清风。
户枢既日运，何由生蠹虫。
今晨无故折，脆响犹春葱。
物理有定数，吾生得无穷。
即事感百虑，抚躬悲一翁。
空囊管赆铁，闹市多良工。
鸾胶堕渺茫，秋扇惭初终。
从渠老齿豁，称我醉颅童。
御制山水图歌赐长春真人刘渊然归南京
朱瞻基（明代）

东华之东湛明景，彩霞环绕蓬莱境。琼芝瑶草春不穷，丹光夜动黄金鼎。

渊然老仙崆峒客，万里归来此栖息。手持如意青芙蓉，两脸潮红头雪白。

头上玉琢冠，身中云绣衣。朝朝飞神驭气超汗漫，直上太清朝紫微。

腰间腾龙双宝剑，秋水光晶寒潋滟。啸风呼霆作霖雨，屡注仙瓢苏下土。

功成敛用归希夷，玄天至道本无为。眼看民患忍坐视，恤人亦体天之慈。

旦来谢别何匆匆，骑鹤径度江之东。江东龙盘虎踞五云表，钟山翠接三茅峰。

茅家兄弟青冥上，白日骖鸾定相访。还来赤松子，亦有安期生。

上朝南极寿昌星，好山好水清且明。西方出金桃，南斗斟云液。

长生有曲舞且歌，年过广成千二百。
曹溪夜观传灯录灯花落一僧字上口占
苏轼（宋代）

山堂夜岑寂，灯下看传灯。
不觉灯花落，茶毗一个僧。
满江红 其一 中秋前同二使者赏月
京镗（宋代）

乘兴西来，问谁是、平生相识。算惟有、瑶台明月，照人如昔。

万里清凉银世界，放教千丈冰轮出。便招邀、我辈上层楼，横孤笛。

阴晴事，人难必。欢乐处，天常惜。幸星稀河澹，云收风息。

更著两贤陪胜赏，此身如与尘寰隔。笑谪仙、对影足成三，空孤寂。
八咏 其五 禅林
祝允明（明代）

泥洹金为地，祗园宝作坊。莲猊两足尊，天龙亿万王。

灯存千岁燄，垆腾百种香。精舍坐苾刍，屈曲蜂联房。

又如拘陀叶，处处荫青凉。暂栖蕴已空，弘慈不可量。
次韵周少隐梅花三绝
葛立方（宋代）

化工巧缀一枝斜，点玉凝酥碎叠纱。
待得春来开满树，何如忍冻雨三花。
金国贺正旦使人到阙集英殿宴致语口号
崔敦诗（宋代）

四时和气转洪钧，昨夜璿杓正指寅。
万玉鸣班朝广殿，五云扶辇下端宸。
翠旄低引仙韶度，宝斝徐传御醴醇。
看取年年来信使，定知天地一家春。
玉楼春·城上风光莺语乱
钱惟演（宋代）

城上风光莺语乱，城下烟波春拍岸。绿杨芳草几时休，泪眼愁肠先已断。
情怀渐觉成衰晚，鸾镜朱颜惊暗换。昔年多病厌芳尊，今日芳尊惟恐浅。(渐觉 一作：渐变；鸾镜 一作:鸾鉴)
道装吟
邵雍（宋代）

如知道只在人心，造化功夫自可寻。
若说衣巾便为道，尧夫何者敢披襟。
弘慈寺薄暮登藏经阁
王世贞（明代）

雨霁祗林步屧新，上方台殿郁嶙峋。诸天入暝原无相，双树凌空不受尘。

清磬忽传迷后旨，慧灯谁引幻中身。微官宿障如堪脱，长以斋心礼化人。
月下杲饮七首
杨万里（宋代）

酒边无物伴长瓶，一颗新莲一段冰。
月下不风终是爽，烛光何罪也堪憎。
浣溪沙 题郑鹢舲《晴湖眷棹图》
陈祖绶（清代）

潋滟湖波万柳丝。春风十里棹归迟。桃花人面竞生姿。

浅草桴蓝粘蝶翅，远山横黛斗蛾眉。放船疑是曲江池。
金山馆
刘敞（宋代）

出塞二千里，荒亭无四邻。贪乌饥攫肉，狡兔急投人。

短短西隅日，冥冥北路尘。腰间丈二组，空愧汉廷臣。
元日闻养源丈少醉诗以简之
李处权（宋代）

南州新岁换，北客长年悲。
吾日且三省，我生仍百罹。
谷深云不起，树暖蝶先知。
闻道山翁醉，何如卧雪池。
赠从弟·其一
魏朝·刘桢（两汉）

泛泛东流水，磷磷水中石。
蘋藻生其涯，华叶纷扰溺。
采之荐宗庙，可以羞嘉客。
岂无园中葵？懿此出深泽。
上之回
赵文（宋代）

动皇舆，回中道。
龙为驱，虎为导。
乐蕃厘，祠雍后。
息甘泉，饫天酒。
澹穆清，冰热恼。
四夷服，咸稽首。
臣三祝。皇万寿。
青玉案 杏花
钱孟钿（清代）

轻云笼雾飘红雨。又取次、春如许。活色生香饶态度。

凤钗斜溜，月眉新约，一曲山芗舞。

莺簧燕剪纷无数。湿鬓轻盈踏花去。却忆江南芳草路。

旧游如梦，断魂应在，烟柳迷离处。
早起戏作
楼钥（宋代）

枕稳衾温梦乍回，閒居不怕漏声催。
天明更欲从容睡，长被孙儿恼觉来。
赠实老
徐照（宋代）

夏高头半白，不肯住招提。
汲井篱花落，挂衣巢鸟啼。
林间曾有约，世上尽如迷。
却把南华卷，从人论物齐。
用韵答纸衾简云岩
李曾伯（宋代）

骨胎尽出先生楮，醉梦常宜处士梅。
席上雪铺便我寝，帐中风动任渠开。
寓规
陆游（宋代）

分量各有穷，升龠不受斗。
满盈靡怀惧，覆败乃自取。
衣笥无复褌，食案有三韭。
贫狭虽可嗤，比汝差耐久。
恩敕重推使牒追赴苏州，次前溪馆作
刘长卿（唐代）

渐入云峰里，愁看驿路闲。乱鸦投落日，疲马向空山。

且喜怜非罪，何心恋末班。天南一万里，谁料得生还。
自述
陆游（宋代）

屏迹归休後，颐生寂寞中。
忍贫辞半俸，学古得全功。
西埭村醅酽，东陂小彴通。
经行有佳趣，稚子也能同。
归自金坛值雨宿顾龙山翌日施米作供
张纲（宋代）

蒲牢不击欠晨炊，风伯如何圣得知。留我舣舟明日去，满堂香饭雪翻匙。
皇太妃阁五首
苏轼（宋代）

东风弱柳万丝垂，的皪残梅尚一枝。
茧馆乍欣蚕浴後，禖坛犹记燕来时。
约汝大汝翔振狂惟秦在杭藤山看梅 其二
徐熥（明代）

梅坞馀残雪，疏枝冷不禁。去招梁苑客，同作灞桥吟。

十里花为市，千家玉作林。慎毋披鹤氅，树里恐难寻。
拟郊祀十九歌，存七章 其七 赤蛟
姚燮（清代）

窈娭娭，而引曼。浃密期，鲜疑患。灵驾舆，魂追驱。冠丽姝，夙所须。

轖无结，旐无委。专我精，金石毁。惟赤蛟，延儦儦。茹秘春，屏兰□，嘉醑陈。

灵既醉，集古嫭，咸逊媚。来不涘，去何倪。揽大化，类儿嬉。

眷我祜，笃我耆。凡在宥，谁不怡？
寄王内悦先生时方待诏公车
刘师邵（明代）

鳌背神山接绛霞，每瞻辰极想京华。祥烟色借宫城柳，湛露香浮御苑花。

天乐迥传双凤阙，云绥遥驻六龙车。明光奏技多如雨，应数王褒颂最佳。
减字木兰花 读余夫人《兰馨集》，偶摘佳句，填词寄怀
钟筠（清代）

深深庭院。乍卷珠帘朝雨散。云外清江。花里琵琶应绕梁。

梦魂飞去。却怪韶光留不住。远树风微。但见青山列画眉。
苏端林亭对酒喜雨
钱起（唐代）

小雨飞林顶，浮凉入晚多。能知留客处，偏与好风过。

濯锦翻红蕊，跳珠乱碧荷。芳尊深几许，此兴可酣歌。
宣徽南院使太子太保赠司空冯公挽辞三首 其三
苏颂（宋代）

皇祐登瀛日，同升愧妄庸。我年先一饭，君学富三冬。

久要平生好，分携晚岁逢。无因素车去，执绋望丘封。
懒瓒岩
释月涧（宋代）

天子亲颁字十行，难徵老子起岩房。只将牛粪星儿火，煨得蹲鸱万古香。
开东园路北至山脚因治路傍隙地杂植花草
陆游（宋代）

魏野林逋久已僊，放翁寄傲镜湖边。
松根偃蹇支琴石，岩窦潺湲洗药泉。
半禄扫空虽在我，残年健甚岂非天。
遥遥桑苎家风在，重补茶经又一编。
次韵答友
陈恭（宋代）

竹枝歌忆楚江天，曾向浔阳久泊船。
君过石钟寻旧韵，我知鑪顶起新烟。
故人寥落今谁在，好梦迢遥亦偶然。
秋以为期犹未至，冷鸿疏草暮云边。
自君之出矣
范云（南北朝）

自君之出矣。
罗帐咽秋风。
思君如蔓草。
连延不可穷。
题馀杭县龙泉观
张祜（唐代）

四回山一面，台殿已嵯峨。中路见山远，上方行石多。

天晴花气漫，地暖鸟音和。徒漱葛仙井，此生其奈何。
冬日五湖馆水亭怀别
杜牧（唐代）

芦荻花多触处飞，独凭虚槛雨微微。寒林叶落鸟巢出，

古渡风微渔艇稀。云抱四山终日在，草荒三径几时归。

江城向晚西流急，无限乡心闻捣衣。
天池晚眺二首
董嗣杲（宋代）

天灯逢夜涉江危，直绕文殊阁上飞。
暗里试将衫袖裹，只馀树叶几星归。
冬晴与子坦子聿游湖上
陆游（宋代）

一榼无时可醉吟，一藤随处得幽寻。
先须挽取银河水，净洗人间尘雾心。
同林秀才敏郑生烱游末山寺
林鸿（明代）

野寺集秋色，门閒掩古苔。偶寻青草径，遥入白云来。

山叶风自落，砌花寒始开。幽期重九日，即此醉陶杯。
首蓿斋初成郭山人霁上人自焦山见过
欧大任（明代）

高士能同首蓿盘，僧携明月下天坛。谁云郑老斋中坐，不似焦仙洞口看。
雨中过林立人所寓许将军署斋咏庭前英石
陈恭尹（清代）

五峰西畔亚夫营，一石中庭见者惊。翠袖低昂如万舞，紫云飘举欲孤行。

居然造物钟全巧，瘦绝谁人画得成。不独韩陵堪共语，雨中高咏有群英。
山丹花
杨万里（宋代）

春去无芳可得寻，山丹最晚出云林。
柿红一色明罗袖，金粉群云集宝簪。
花似鹿匆还耐久，叶如芍药不多深。
青泥瓦斛移山菂，聊著书窗伴小吟。
和曹景萧暮春即事
蔡圭（金朝）

瓮头春色开重酎，门外春风改裌衣。灼灼向来花又笑，翩翩几处燕于飞。

山阴未辨羲之集，沂上聊从点也归。节物惊心遽如许，却因观化识天机。
赠瑄上人 其一
王灼（宋代）

日日登南楼，支颐望西山。念我知心友，一榻栖孱颜。

诗如山中知，婆娑意自闲。世无飞仙术，尘步愁跻攀。

我懒久不出，碧藓封柴关。床头五字稿，期师一来删。
咸阳怀古
严虞惇（清代）

六王毕后霸图空，三百离宫一炬中。八水凄清秋色早，九嵏巀嵲夕阳红。

车回博浪沙中客，舟引蓬莱海上风。自料骊山万年计，岂知遗恨在樵童。
和杨公济钱塘西湖百题 其八十六 翠樾堂
郭祥正（宋代）

深堂待游客，老木竞留春。花发多临水，云开始见人。
青溪
任希夷（宋代）

青溪不见丽华留，遗恨空馀故国羞。
璧月只应明结绮，春风只不上迷楼。
天宝三绝
葛立方（宋代）

翠辇重登勤政楼，红桃依旧唱凉州。
但知玉笛传佳曲，不记铃声动客愁。
山行八韵
胡仲弓（宋代）

山行有奇观，胜处每自省。
振策响岩石，探入烟霞境。
洗耳听泉响，缓步踏松影。
幽鸟吟清风，尘梦忽唤醒。
一僧从吾游，策蹇度峻岭。
山家喜客来，呼儿瀹新茗。
班荆坐茅檐，款话清昼永。
何日遂归耕，来此谋二顷。
艮止亭阻雨旬日 其一
薛季宣（宋代）

山亭无路少徘徊，跬步狂澜涨九垓。不是蜃楼浮海外，也应弱水限蓬莱。
咏史下·刘裕
陈普（宋代）

云雨蛟龙无世无，睡中往往失明珠。
比干七窍天何惜，不付曹瞒与寄奴。
灯夕颇盛郡中相招不能往也
韩淲（宋代）

满城歌舞事元宵，溪外苍山雪乍销。红日渐迟花信动，银蟾初上烛光摇。

幽人自笑居空谷，游子从教往丽谯。一盏青灯对编简，旧欢如梦壮心凋。
被劾
方岳（宋代）

谁将物命作勤渠，黄雀头行万里余。
每为世情三太息，不知吾亦是苞苴。
田家
刘学箕（宋代）

稻熟田间笑老农，咚咚村鼓乐时丰。
新刍自酌花瓷碗，醉倒扶携夕照中。
和文丞相六歌 其五
郑思肖（宋代）

我所思兮文丞相，英风凛凛照穹壤。失身匍匐草莽间，屡迫以穹弥忠壮。

虚空可变心不变，吐语铿然金石响。想公骨朽化为土，生树开花亦南向。

呜呼五歌兮并悽怆，望公不见愁泱漭。
都场正月尽未见梅思雪中石门之游作 其二
薛季宣（宋代）

谢客穷幽处，仙宫隐薜萝。二峰峨魏阙，双瀑泻天河。

犺獚应难致，猿猴却患多。雪中山更好，淹岁定如何。
上江难
文天祥（宋代）

蒙冲两岸夹长川，鼠伏孤蓬棹向前。
七里江边惊一喝，天教潮退阁巡船。
柳川园亭宴集同孔老赋
谢榛（明代）

郭北林园开洞府，王孙又是青山主。一杯云影座中天，半壁泉声厨内雨。

掬水清心犹易醒，竹阴聊尔话丹经。西河自有名家赋，龙在深潭见地灵。
宋颂九首·六合雷声
石介（宋代）

六合雷声，中国有君。
涂其耳目，不使听闻。
隔在荒外，嗟尔并人。
赠卫处士
杨弘道（元代）

甘石书存懵不知，老来更与世相违。夜凉天雨清如水，尝欲因君识少微。
次韵十一叔芍药五绝
杜范（宋代）

心事摧残厌世喧，眼前能复问媸妍。
故园春色还依旧，此日看花意不然。
送张方洲
史鉴（明代）

草浅花娇溪水新，东风酿作野亭春。
相思明日重来此，只见花枝不见人。
挽赵秋晓 其一
张登辰（宋代）

儒风凋落尽，生意仅如丝。一自先生死，深为吾道悲。

颓波谁砥柱，善类孰纲维。有子森如玉，斯文想未衰。
凤衔杯 辛峰顾丈见过
王策（清代）

畏人不避能诗客。笑侬与、钝吟同癖。恰向晓篱门，雨馀一路青苔色。

刚引得、高人屐。

茗清煎，香细炙。送君归、重来何日。君若懒重来，只拚一枕残书侧。

眠过落花寒食。
同前
戴叔伦（唐代）

寥亮来丰岭，分明辨古钟。应霜如自击，中节每相从。

静听非闲扣，潜应蕴圣踪。风间时断续，云外更舂容。

虚警和清籁，雄鸣隔乱峰。因知谕知己，感激更难逢。
仲秋夜郡内西亭对月
张登（唐代）

天高月满影悠悠，一夜炎荒并觉秋。气与露清凝众草，

色如霜白怯轻裘。高临华宇还知隙，静映长江不共流。

□直西倾河汉曙，遗风犹想武昌楼。
题扇二十四首
曹勋（宋代）

松篁交翠入幽深，道院萧闲每遣心。
一炷清香宜燕坐，数声钟磬有余音。
次韵昌甫仲春读谪仙诗 其一
韩淲（宋代）

年年最佳处，韶艳三春光。顾我憔悴人，岂不能自强。

拂拭整春服，行歌发清商。山头山花开，花底还举觞。

欢来为之醉，身世忽若忘。笑指深林中，崇兰有国香。
游小金山 其二
陈道（明代）

宝地珠林映远空，银沙细浪影溶溶。穿门叶散清江朗，入院风光醉兴浓。

梵塔曲盘当落日，栏杆百尺送飞鸿。长生习傍云岩转，仄径渔樵忽谩逢。
芙蓉
李公明（宋代）

野花能白又能红，也在天工长育中。
长对秋烟颜色好，岂知人世有春风。
致语口号
陆游（宋代）

曾立蛾眉禁省班，至今风采照金銮。
纵横筆阵千人废，浩荡辞源万顷宽。
落纸烟雲纷态度，照人冰玉峙高寒。
從容坐啸香凝寝，说与賓僚拭目观。
菩萨蛮 其八
程颂万（清代）

东风小饮人皆醉。房房下着珠帘睡。压酒及花时。长醒也是痴。

防闲襟并敛。艳极翻含怨。娇倚钿箜篌。云轻雨易休。
十月桃（二首，同富季申赋梅花）
李弥逊（宋代）

浮云无定，任春风万点，吹上寒枝。砌外珑璁，暗香夜透帘帏。闲枝最宜酒伴，胜黄昏、冷月清溪。风流谢傅，梦到华胥，长是相随。

似凝愁、不语谁知。芳思乱微酸，已带离离。传语花神，任教横竹三吹。枝头要看如豆，趁和羹、百卉开时。十分金蕊，先与东君，一笑相期。
暮冬书怀呈友人
喻凫（唐代）

空为梁甫吟，谁竟是知音。风雪生寒夜，乡园来旧心。

沧江孤棹迥，白阁一钟深。君子久忘我，此怀甘自沈。
呈轮上人
段成式（唐代）

虎到前头心不惊，残阳择虱懒逢迎。

东林水石未胜此，要假远公方有名。
过何山怀梁二何高士同诸兄弟作
皇甫汸（明代）

招隐推名岳，栖灵俨故丘。人奄随露尽，居尚有云浮。

月寂台难随，松深寺易秋。入林怀二凤，遵渚愧双鸥。

嵇夜杯应化，徐君剑若留。还疑采薇路，䰟魄一来游。
蓬洲晚登一览楼自酌次壁间韵二首 其二
翁万达（明代）

高柏丛篁非故岑，凭栏极目思难禁。秦关遥识青牛气，粤海空怀白石吟。

鸿雁不来乡信断，簿书无补岁华侵。劳歌慷慨何为尔，倘欲飞归秋又深。
良辰
吴则礼（宋代）

良辰入奇怀，端欲挽我行。
幽花迎人笑，欣然媚柴荆。
春醪处处迎，姑泻浊与清。
好鸟何许来，日暮独一鸣。
江山雨新洗，坐使老眼明。
天公喑鹁鸪，要作烂漫晴。
平生木上坐，莫逆惟有卿。
妇寻茅三间，遥取乌几凭。
长腰雪不如，付兹腹彭亨。
短蔬胜肥肉，甘哉北湖羹。
一饱便可足，此外岂所营。
莫语儿子辈，吾侪宁要名。
减字木兰花 闰六月初七
吉珠（清代）

遥情两两。盼到而今犹怅望。如此良宵。乌鹊南飞不架桥。

金风玉露。辜负盈盈河汉女。迢递佳期。恐是仙家好别离。
发匀陵
梅尧臣（宋代）

秋雨密无迹，蒙蒙在一川。
孤村望渐远，去鸟飞已去。
向晚云漏日，微光人倚船。
安知偶自适，落岸逢沙泉。
物我两忘
释智愚（宋代）

居常多不器，情为尽方知。
有眼挂空壁，无心合祖师。
衲穿随手补，客至下阶迟。
或问虚常叟，殷勤说向伊。
李行人元树宅同谢张二内翰话洞庭湖 其一
谢榛（明代）

词客家何处，西南是岳州。地连湘树阔，湖共楚天浮。

极目风烟夕，惊心鸿雁秋。君山更奇绝，应待子长游。
次韵何陆二别驾同游灵山阁三首
徐元杰（宋代）

彼美前修亦伟哉，岿然风雨不能摧。
人新人古怀斯阁，春去春来付一杯。
游兴漫随流水去，衰眸长对好山开。
销凝往事凭栏久，杜宇一声烟际催。
雨中花 残梅同秋
龚鼎孳（清代）

半捻银梨云乍瘦。一带碧栏风欲皱。问月似芳魂，池怜春影，可记横斜候，幽磬押帘灯火后。

霞帐薄寒香透。渐花怯笼屏，人慵倚笛，打叠风光漏。
宫词 其七十二
宋白（宋代）

外国人来献宝珠，琉璃双眼赤金须。奇形不欲宫中见，诏遣滕王进画图。
三岩诗 澹山岩
卢臧（宋代）

谁开仙窟宅，非与众岩俦。树响晴翻雨，岚凉夏变秋。

禽灵啼复断，云怪吐还收。深羡群僧住，嗟予莫少留。
风怀诗二百韵
朱彝尊（清代）

乐府传西曲，佳人自北方。
问年愁豕误，降日叶蛇祥。
巧笑元名寿，妍娥合唤嫦。
次三蒋侯妹，第一汉宫嫱。
铁拨娴诸调，云璈按八琅。
琴能师贺若，字解辨凡将。
若絮吟偏敏，蛮笺擘最强。
居连朱雀巷，里是碧鸡坊。
偶作新巢燕，何心敝笱鲂。
连江驰羽檄，尽室隐村艡。
绾髻辞高阁，推篷倚峭樯。
蛾眉新出茧，莺舌渐抽簧。
慧比冯双礼，娇同左蕙芳。
欢悰翻震荡，密坐益彷徨。
板屋丛丛树，溪田稜稜姜。
垂帘遮雁户，下榻碍蜂房。
痁鬼同时逐，祅神各自禳。
乱离无乐土，漂转又横塘。
皂散千条荚，红飘一丈蔷。
重关于盼盼，虚牖李当当。
凤子裙纤褶，鸦头袜浅帮。
倦犹停午睡，暇便踏春阳。
雨湿秋千索，泥融碌碡场。
罥丝捎蠛蠓，拒斧折螳螂。
侧径循莎荐，微行避麦麦黄。
浣纱宜在石，挑菜每登田亢 。
萝茑情方狎，雈苻势忽猖。
探丸搜保社，结侣窜茅篁。
庑改梁鸿赁，机仍织女襄。
疏棂安镜槛，斜桷顿书仓。
路岂三桥阻？屏还六扇傏。
弓弓听点屐，了了见缝裳。
夙拟韩童配，新来卓女孀。
缟衣添绰约，星靥婉清扬。
芸帙恒留箧，兰膏惯射芒。
长筵分泼散，复帐捉迷藏。
奁贮芙蓉粉，萁煎豆蔻汤。
洧盘潜浴宓，邻壁暗窥匡。
苑里艰由鹿，藩边喻触羊。
末因通叩叩，只自觉怅怅。
孟里经三徙，樊楼又一厢。
渐于牙尺近，莫避灶觚炀。
题笔银钩在，当窗绣袂颺。
有时还邂逅，何苦太周防？
令节矜元夕，珍亭溢看场。
闹蛾争入市，响屧独循廊。
枨触钗先溜，檐昏烛未将。
径思乘窘步，梯已上初桄。
莫绾同心结，停斟冰齿浆。
月难中夜堕，罗枉北山张。
冰下人能语，云中雀待翔。
青绫催制被，黄竹唤成箱。
玉诧何年种，珠看满斛量。
彩幡摇婀娜，漆管韵清锵。
白鹄来箫史，斑骓驾陆郎。
徒然随画舰，不分上华堂。
紫葛牵驼架，青泥湿马枊。
枇杷攒琐琐，榉柳荫牂牂。
金屋深如此，璇宫思未央。
朝霞凝远岫，春渚得归艎。
古渡迎桃叶，长堤送窅娘。
翠微晴历历，绿涨远汪汪。
日影中峰塔，潮音大士洋。
寻幽虽约伴，过涉乃须昂。
澹墨衫何薄，轻纨扇屡障。
心怜明艳艳，目奈冶游狂。
缆解青丝笮，茵铺白篾篖。
回波吟栲栳，鸣橹入菰蒋。
竹笋重重箨，茶牙段段枪。
甘菹翻旧谱，活火试头纲。
榼易倾鹦鹉，裘拚典鷫鸘。
晓酲消艻蔗，寒具析餦餭。
已共吴船凭，兼邀汉佩纕。
瘦应怜骨出，嫌勿避形相。
楼下兜衾卧，阑边拭泪妆。
便思蛩负蟨，窃拟凤求凰。
两美诚难合，单情不可详。
计程冲瘴疬，回首限城隍。
红豆凭谁寄？瑶华暗自伤。
家人卜归妹，行子梦高唐。
杜宇催归数，刍尼送喜忙。
同移三亩宅，并载五湖航。
院落虬檐月，阶流兔杵霜。
池清凋菡萏，垣古缭篔簹。
乍执掺掺手，弥回寸寸肠。
背人来冉冉，唤坐走佯佯。
啮臂盟言覆，摇情漏刻长。
已教除宝扣，亲为解明璫。
领爱蝤蛴滑，肌嫌蜥蜴妨。
梅阴虽结子，瓜字尚含瓤。
捉搦非无曲，温柔信有乡。
真成惊蛱蝶，甘作野鸳鸯。
暂别犹凝睇，兼旬遽病尪。
历头逢腊尽，野外祝年穰。
忽枉椒花颂，来浮柏子觞。
亮因微触会，肯负好时光？
炉亟薰凫藻，卮须引鹤吭。
象梳收髢堕，犀角镇心恇。
灭焰余残灺，更衣挂短桁。
簪挑金了鸟，臼转木苍桹。
纳履氍毹底，搴帱簏敕旁。
绮衾容并覆，皓腕或先攘。
暮暮山行雨，朝朝日照梁。
含娇由半醉，唤起或三商。
连理缘枝叶，于飞任颉颃。
烧灯看傀儡，出队舞跳踉。
闻延平水沴
陈宓（宋代）

我是延平旧史君，忍闻水沴欲销魂。
人言辛酉溪流涨，更减今年丈二痕。
赣关接云淙老师手书兼闻大疏 其二
陈邦彦（明代）

驱车靡晨夕，川原不我与。行行度赣关，计旬已盈五。

缅昔发珠江，闻者相枝拄。夫子未心许，乃亦不色拒。

跃冶固所矜，譬之狂狷侣。道路阻且长，江皋日延伫。

珍重书中理，进退慎所处。匪为一身谋，而以观干蛊。

古人有大略，九九尚可举。言有重百朋，亦有轻一羽。

孤怀惟自靖，遑知吐与茹。传闻多异辞，沉忧切中腑。

勉旃卜此行，岂必吟梁父。
澄怀园筼坡先生直庐即目
高士钊（清代）

山青水碧绕朱檐，绮槛花欹砌草纤。傍午轻阴移小树，新秋凉思入疏帘。

地饶泉石心偏远，人到蓬壶梦亦恬。十载却怜江海客，天香衣上一痕添。
和陶归鸟 其三
吴芾（宋代）

翩翩归鸟，虑患徘徊。四顾万里，独有故栖。故栖来反，所愿已谐。

毋思寥廓，扰扰此怀。
闻危太朴王叔善除宣文阁检讨三首 其一
吴师道（元代）

阴山分脉自昆崙，朔漠绵延迥北门。遥见马驼知牧地，时逢水草似渔村。

穹庐敕勒秋风曲，青冢婵娟夜月魂。今日八荒同一宇，向来边檄不须论。
叙伦五言二十首
刘克庄（宋代）

杞辱中丞世，歆臣二姓廷。
如何出腹子，反不以螟蛉。
金陵社集诗
陈邦瞻（明代）

绿水红蕖欲断肠，可怜秋色似横塘。
晚风不见木兰枻，明月无人花自香。
戊午喜罢和籴
姚勉（宋代）

虐籴安能峙糗粮，只因根本暗中戕。
并缘鼠猾丰衣食，受纳狼贪富橐囊。
中户白科都罄室，列城黑腐谩盈仓。
边尘澒洞烽烟急，民命如丝谨勿伤。
北高峰一首
黄省曾（明代）

冉冉投灵刹，盘盘陟峻云。春山攒地象，朝日观天文。

金策排人境，玄怀涤世氛。抱城江海气，登顿挹氤氲。
登北苑焙呈高计使谢庾使
赵汝腾（宋代）

急雨收志斋景开，蓬仙岭客岛云来。
千丛撷秀牙铺雪，万臼研膏杵震雷。
池上落英留绿叶，眼中飞絮点苍苔。
去年醉墨今重看，笑领诗翁潋滟杯。
家居
陆游（宋代）

老眊诗名减，登临笑口开。
酿泉为酒熟，倩鹤附书回。
纱帽方簪菊，筇枝又探梅。
清狂君勿笑，曾是薄蓬莱。
宋中十首
高适（唐代）

梁王昔全盛，宾客复多才。悠悠一千年，陈迹唯高台。

寂寞向秋一，悲风千里来。

朝临孟诸上，忽见芒砀间。赤帝终已矣，白云长不还。

时清更何有，禾黍遍空山。

景公德何广，临变莫能欺。三请皆不忍，妖星终自移。

君心本如此，天道岂无知。

梁苑白日暮，梁山秋一时。君王不可见，修竹令人悲。

九月桑叶尽，寒风鸣树枝。

登高临旧国，怀古对穷秋。落日鸿雁度，寒城砧杵愁。

昔贤不复有，行矣莫淹留。

出门望终古，独立悲且歌。忆昔鲁仲尼，凄凄此经过。

众人不可向，伐树将如何。

逍遥漆园吏，冥没不知年。世事浮云外，闲居大道边。

古来同一马，今我亦忘筌。

五霸递征伐，宋人无战功。解围幸奇说，易子伤吾衷。

唯见卢门外，萧条多转蓬。

常爱宓子贱，鸣琴能自亲。邑中静无事，岂不由其身。

何意千年后，寂寞无此人。

阏伯去已久，高丘临道傍。人皆有兄弟，尔独为参商。

终古犹如此。而今安可量。
隋宫春
杜牧（唐代）

龙舟东下事成空，蔓草萋萋满故宫。

亡国亡家为颜色，露桃犹自恨春风。
满庭芳 攒三拆字
刘处玄（宋代）

冯疃，仙住，铅汞成形。罪尽，神气自然灵。天明万象，地渊、涌泉平。静恍惚，无缺，命须停。诚了了，蓬隐，胜似华荣。若出户，眼界宽青。林间松桧，洞深处、看经。觑分，正尘断，碧霄行。
别蕙绸姊（二首）
叶小鸾（明代）

岁月惊从愁里过，梦魂不向别中分。
当时最是无情物，疏柳斜阳若送君。
再游薛园
韩维（宋代）

朱樱满芳林，夏景始去变。
郊园掩深寂，休驾一来玩。
残花扫空掩，密竹乱清涧。
置酒临层轩，波禽俯鸣泛。
南风扬绡衣，微暑忽飘散。
感此幽思生，吾其老佳观。
咏怀 其三
张穆（明代）

畴昔何所慕，梦与古人期。斯道久已杳，髣髴若见之。

贫贱拘阔怀，局蹐废驱驰。乃令此心负，耿耿终不移。
送茶头并化士 其三
释慧空（宋代）

三昧酒，吃便醉，坐禅时，只瞌睡。轻轻未可悚动渠，送上茶山渠自会。

见张三，逢李四，把得便行果灵利。一枝春信有来由，六出飞花不相类。

到秀峰，真得地，四方老衲如云至。跨著三门酌一杯，换却眼睛拈却鼻。

铁面老禅今健否，家居道旧想安然。饭香苦忆伊蒲馔，井冽还思甘露泉。
写竹赠王孟彬纪善
王绂（明代）

昔我王子猷，襟怀澹而冲。独结此君好，弥久情愈隆。

不可一日此，珍爱金玉同。有竹辄宜造，肯令通主翁。

我亦抱兹癖，豪缣托幽丛。遐躅邈难继，与君挹清风。
贺二石登科
陈造（宋代）

捷音西下亟蜚星，二隽辞锋旧莫京。
桂树前宵减清影，棣华同日擅香名。
谢家兰玉真门户，苏氏文章亦弟兄。
此去提衡霄汉上，鹏抟鲲运更论程。
禅房十事·蒲团
释绍昙（宋代）

百草头边荐得，何妨打块成团。
直下千差坐断，无心犹隔重关。
中秋月五首
汪莘（宋代）

吟诗竞尽月精微，自昔谁明造化机。
近作金波千道去，远成玉化一团飞。
阳魂满处因乾父，阴魄亏时自巽妃。
笠泽渔舟都不问，醉中倒着绿蓑衣。
红窗睡 春日过叶叔达碧螺盦
梁鼎芬（清代）

亭子帘垂花暗落。愁未醒、把好春迟阁。红脂新洗痕犹薄。

被雏鬟惊谑。酒病频烦怜汝弱。悄无语、閒时学字，倦时行药。

此间流转，到喧时寂寞。
闲居感旧偶成十绝乘兴有作不复诠次 其九
吕本中（宋代）

曾郎学行冠姻亲，赵子才能又绝伦。仲弟故应同二妙，一时先后委埃尘。
石廪峰次敬夫韵
林用中（宋代）

石廪峰高直插天，芳名耿耿旧流传。
好推佳惠敷寰宇，始信人间大有年。
送徐群宰望江
邵谒（唐代）

古人力文学，所务安疲甿.今人力文学，所务惟公卿。

大贤重邦本，屈迹官武城。劝民勤机杼，自然国用并。

但见富贵者，知食不知耕。忽尔秋不熟，储廪焉得盈。

贡艺既精苦，用心必公平。吾道不遗贤，霄汉期芳馨。

一夫若有德，千古称其英。陶潜虽理邑，崔烈徒台衡。

浊者必恶清，瞽者必恶明。孤松自有色，岂夺众草荣。

为刀若不利，焉得宰牛名。为丝若不直，焉得琴上声。

好去立高节，重来振羽翎。
佚老堂为江州陶宣德题
沈括（宋代）

暂来林下问栖迟，已觉绦然悟昨非。卧起见山宁用买，门墙无物可人挥。

茵连细草才容藉，淀染浓岚欲堕衣。佳士要当怜寂寞，不应全为折腰归。
即事
文同（宋代）

公礼欲下格，具观人所存。
须知范孟博，岂肯伏陈蕃。
次韵和黄朝议 其二
刘攽（宋代）

已作华颠老，欣闻紫诏新。经纶兼事事，哀痛及人人。

愿辍须臾死，求观富寿民。短歌随击壤，感动不无神。
山林
释文珦（宋代）

旧无卓锥地，今者亦忘锥。
中心子无著，清净如流离。
野猿偶然来，问我何所为。
道我此意真，长啸不相疑。
闺怨二首 其一
司马槱（宋代）

销尽轻寒不自禁，新愁唯向静中深。寻常曾入三更梦，咫尺空论万里心。

人去凤帏云漠漠，雁回珠箔日沈沈。春风洞口花长在，只许刘郎一度寻。
了翁有书与谢无逸云觉范真是比丘
释德洪（宋代）

堕马哭淮王，牧羊仗汉节。古人守忠义，视死如弃禊。

吾是真比丘，死生见窟宅。一饭不愿馀，孤坐阅岁月。
高宗郊前朝献景灵宫二十一首 其十二 还位用《乾安》。
郊庙朝会歌辞（宋代）

奠鬯告成，式旋厥位。天步雍容，神人燕喜。九庙观德，百灵荐祉。

子孙其昌，垂千万祀。
句
张牙（唐代）

看看舞罢轻云去，应赴襄王梦里期。
怀中侄
释智圆（宋代）

一从林下别，倏忽又经年。旧约山空在，相怀月屡圆。

郡钟宵断梦，江树晚沈烟。书札凭谁寄，波涛况渺然。
郊祀纪事十首
周紫芝（宋代）

内门朝日上金铺，宝玉龙函出殿馀。红烛两行分御道，辇官三百奉腰舆。
禹庙
林景熙（宋代）

万国曾朝会，群山尚郁盘。
严祠镇玄璧，故代守黄冠。
窆入云根古、梁归雨气寒。年年送春事，
来指藓碑看。
瑞鹤仙·玉霜生穗也
蒋捷（宋代）

玉霜生穗也。渺洲云翠痕，雁绳低也。层帘四垂也。锦堂寒早近，开炉时也。香风递也。是东篱、花深处也。料此花、伴我仙翁，未肯放秋归也。嬉也。缯波稳舫，镜月危楼，釂琼ⅲ也。笼莺睡也。红妆旋、舞衣也。待纱灯客散，纱窗日上，便是严凝序也。换青毡、小帐围春，又还醉也。
慈姥岩与送客酌别，风雨大至，凉甚。诸贤用
范成大（宋代）

山灵知我厌尘土，唤起蛰雷鏖午暑。
松风无力雨丝长，散作毵毵雪尘舞。
岩前县溜珠帘倾，安得吹来添玉觥？
诗成酒尽肠亦断，休唤佳人唱渭城。
诗酒六首 其四
华镇（宋代）

已在渊明归去后，只消长庆醉吟中。诗名未到出蓝者，酒德忘为垂白翁。

刻烛分题喉每噤，挥杯多酌指如丛。拦街拍手儿童笑，十日醒无一日空。
壬子春羊踶岭庵重葺落成
黄德燝（明代）

一径纡回最上峰，四时岚气幻山容。尽芟榛莽栽棠树，且息疲劳听晚钟。

施茗衲僧敲石火，窥人林鸟数游踪。帝乡子舍含情处，天际云横野色浓。
谢景竹方寺丞惠衣二首
刘克庄（宋代）

赣州牧念予绝洁，见遗上衣并下裳。
泽畔羊裘未韬晦，雪中鹤氅太清狂。
笑金谷友望尘缪，经紫阳翁考古详。
更惠鸡栖车一乘，十分结裹老文昌。
为吴松庵题古木疏篁图 其一
黄镇成（元代）

老树经秋叶未霜，一溪流玉落沧浪。有人解得江南意，月下吹箫引凤凰。
读南华杂篇述以五言十一章 其一 庚桑楚
郭之奇（明代）

兵莫憯于志，镆铘为下利。寇莫大阴阳，心则使之至。

畏垒祝庚桑，庚桑宜远避。亲誉及畏侮，其来必以次。

简发而为栉，数米而为饵。使民相盗轧，岂不由贤智。

贤者建人杓，犹令人交刺。是以南荣趎，蹙然悲生寄。

七日裸粮求，三言求一义。此义终抱一，卫生宁可二。

侗然儿子初，安得人鬼忮。宇宙出天门，有无分两位。

自无之有难，自有归无易。名实介眉閒，死生失交臂。

天和既可同，人好安足累。无为无不为，万物无不治。
秋夜
金墀（清代）

西风吹老一天秋，露自无心草自愁。砧韵谁家敲断续，声声随月上南楼。
自颍上归再题寺壁二绝
刘涣（宋代）

被布羹藜三十春，苦空存性已通真。
我来试问孤高士，翻愧区区名利身。
次韵赵子玉书怀
于石（宋代）

鹑结为衣鹬作冠，采芝何处问商颜。
兴亡眼欲窥千古，俯仰心无愧两间。
客路西风新白发，野花啼鸟旧青山。
日高浓睡平川屋，安用鸡鸣度远关。
汴上简陈成伯学士
韦骧（宋代）

除书何日到宣城，水驿迢迢引旆旌。千里讴谣犹在耳，双溪风月岂忘情。

行庖荐玉淮鱼美，坐席浮香楚醴清。何幸旧游衰晚者，得随舟尾共修程。
题仙都山
陈若拙（宋代）

发地便擎天，根盘数亩烟。
化工成突兀，辙迹似雕镌。
峭拔殊无倚，孤高众莫肩。
轩辕从此去，知复几千年。
次韵送刘都干赴金陵 其六
项安世（宋代）

风急柳丝飞漠漠，雨馀花片落阴阴。行人正用此时去，忍听逢逢船鼓音。
稍负
张镃（宋代）

稍负园亭约，新篁带可围。
看山真耐久，临水易忘机。
野角呼蛇出，轻舟趁鹜归。
还家欣未晚，池藻弄晴晖。
次韵宋尚书山居十五咏·茶岩
方岳（宋代）

壑底云香不等雷，便携石鼎与俱来。
鹁鸠唤得西溪雨，顿得春从齿颊回。
夏日偶题
周文璞（宋代）

溪友相呼上钓舟，藕花菱叶思悠悠。
好诗已在前山寺，写放参寥石井头。
赠卖墨吕云叔访陈烟山 其一
朱浚（宋代）

仙宗传诀自分明，未数当年老树精。一片紫云光滴滴，丹墀成就几公卿。
西江月
方岳（宋代）

蔬甲初肥雨润，茶枪小摘春明。野篱是处可诗情。打过下湖船野。

捷报秋来旁午，贤关早晚同寅。绿杨连骑带春城。不问南山远近。
访友人幽居二首
雍陶（唐代）

落花门外春将尽，飞絮庭前日欲高。

深院客来人未起，黄鹂枝欲啄樱桃。

莎深苔滑地无尘，竹冷花迟剩驻春。

尽日弄琴谁共听，与君兼鹤是三人。
曾侍郎挽词
楼钥（宋代）

紫陌寻春日，惟公最少年。
鱣堂慙隗始，熊轼愧卢前。
寄我旧犹湿，思君迹遽仙。
同登今有几，挥泪抚遗编。
九日同诸省丈游南坛望斋宫小憩追次小杜九日登高诗却集老杜七言律句
唐伯元（明代）

水鸟衔鱼来去飞，水精宫殿转霏微。庭前甘菊移时晚，苑外江头坐不归。

万里秋风吹锦水，千家山郭静朝晖。孤城此日堪肠断，老大悲伤未拂衣。
答澈公
韦丹（唐代）

空山泉落松窗静，闲地草生春日迟。

白发渐多身未退，依依常在永禅师。
和陈右司春雪
王炎（宋代）

换却人间色界尘，千林别作一家春。
风姨寒重吹飞絮，月姊光凝映烂银。
曳履独游无此士，闭门高卧有何人。
试从群玉山头看，似与瑶台贝阙邻。
送同年孙锡勾簿巢县
宋祁（宋代）

干牍公车与愿违，却怀黄绶去江湄。
中都食酪忧蒪老，要路编江笑锦迟。
酒帜亭长离帟罢，浪花风稳暝帆移。
惊秋感别俱成恨，瘦尽森森琼树枝。
辛亥各口占十绝
刘克庄（宋代）

汗脚谁教上玉台，却寻前路击芒鞋。
自嫌到了无仙分，已踏金鳌跌下来。
和韩录事送宫人入道
李商隐（唐代）

星使追还不自由，双童捧上绿琼辀。
九枝灯下朝金殿，三素云琼侍玉楼。
凤女颠狂成久别，月娥孀独好同游。
当时若爱韩公子，埋骨成灰恨未休。
公说再和并前十五篇辄复课六章用足前篇之阙
苏颂（宋代）

封境东连浴日池，川源近盬四方知。
水官无事延年计，估客应求范蠡师。
楼阁嵯峨千里鉴，田畴夷坦一枰棋。
追寻燕友南皮会，谁继曹刘七子诗。
秋雨三首
帅机（明代）

拟岘台前新水盈，凭高廓落尽秋声。
地藏炎热乘阳极，人善忧思感气清。
四运偏宜伤宋玉，五悲犹复类卢生。
缠蚕处茧纷相似，欲学冲虚一魄营。
新池
戴叔伦（唐代）

邻僧犹未起，明月早先知。
宗易西园会散作
顾清（明代）

西园日落更留宾，醉别何曾谢主人。犹忆午风亭上坐，草香花馥似深春。
五言秋夜南间寺江尚院玩月一首
陈羽（唐代）

圆月吐青□，萧寥天宇宽。凝光与空□，虚寂两无端。

露重草衣湿，□□竹泉寒。欲持高洁意，长此共林峦。
项宜父涉趣园
戴炳（宋代）

四面山回合，中间百亩畦。入门惟见竹，绕屋半栽梅。

果熟霜前树，鱼肥雨后溪。秋来饶景物，斟酌费诗材。
苏幕遮
许淑慧（清代）

竹烟斜，兰影瘦。露湿无声，花底西风透。捲了珠帘还似旧。

曲槛西凭，肠断清秋后。

往时欢，何日又。雁字飘零，云冷金飙骤。犹记昨宵听玉漏。

今夜挑灯，独自双眉皱。
送致政大夫伯常自洛抵襄归郢中旧居续赋诗拜送
彭汝砺（宋代）

投𣀅全家住白云，地幽鸡犬亦无尘。新成元结垂柏翠，旧有渊明漉酒巾。

汉上更须呼水镜，郢中疑复继阳春。归帆见说如云去，梦断江湖一钓纶。
发金陵折柳亭二首 其一
张耒（宋代）

匆匆十日事，回首亦凄凉。何处无芳草，行人休断肠。
偈颂一百二十三首
释普度（宋代）

西风萧萧急未急，塞雁声声寒未寒。
欲对黄花问时节，有谁同倚玉栏干。
小至三诗呈景回制干并简同官
吴潜（宋代）

劝君莫望楚云飞，一片云飞两泪垂。
去岁尚传鸿雁信，今年空念鹡鴒诗。
大刀折处心尤苦，半臂添来体更羸。
鼓笛谩将厅事聒，谁知里面有人悲。
对雪六首
强至（宋代）

几尺江东雪，同时户北风。
全家愁坐外，寄命苦吟中。
已分书帷冷，偏憎酒盏空。
漫将丰岁兆，去问白头翁。
拟长吉十二月乐辞
周密（宋代）

飞蓬病叶声索索，暗壁孀娥梦中泣。虫声萤影伴寒雨，二十三丝夜弹苦。

千花翻红上凉叶，万宝吹香落金雪。佩萸戏马谁家郎，不管人间更漏长。
大翁携来诸物俱典尽各赋一绝 其二 画
释函可（明代）

一幅长悬万壑秋，草堂閒卧共僧游。巨源一去云山尽，雪满泥倾破壁留。
题诗口铺
黄公度（宋代）

一水曳脩带，千山罗峻屏。客怀今古泪，人世短长亭。

岁月身将老，功名梦未醒。长卿倦游久，归思满岩扃。
碧梧翠竹堂以暗水流花径春星带草堂分韵得星字
顾瑛（元代）

高堂梧与竹，叆叆排空青。凉飙忽飞来，落我生色屏。

为君燕坐列绮席，吴歌赵舞双娉婷。莼香翠缕雪齿齿，蔗浆玉碗冰泠泠。

人生良会不可遇，况复聚散如浮萍。分明感此眼前事，鬓边白发皆星星。

华亭夜鹤怨明月，何如荷锸随刘伶。中山有酒十日醉，汨罗羁人千古醒。

蒲萄酒，玻璃瓶，可以驻君之色延君龄。脱吾帽，忘吾形，美人听我重丁宁。

更借白玉手，进酒且莫停。酒中之趣通仙灵，玉笙吹月声泠泠，与尔同蹑双凤翎。
晚步归西崦
释德洪（宋代）

屋除有路入深壑，曳履翛然独往还。播谷风光寒日近，摘茶时节乱山间。

花枝重少人甘老，燕子空忙春自閒。归晚断桥逢野水，更能揎手弄潺颜。
醉花阴 扑萤
陈维崧（清代）

齐纨似粉谁新砑，爱把潭香惹。金屋夜无人，熠耀初流，笑觅轻金打。

迎凉不是闲贪耍，指定花阴骂。千古好雷塘，总是伊家，做出兴亡话。
拟岘台 其一
谢逸（宋代）

耿耿抱孤韵，寂寂扃柴扉。束书卧环堵，交游车马稀。

风流佳公子，妙龄秉天机。邀予步层台，目送孤鸿飞。

山影漾清渚，翠色侵人衣。渔浦晚烟暝，霁雰蒙夕晖。

静言思叔子，怅然澹忘归。坐有庖丁手，奏刀心术微。

万象含毫端，缣素聊一挥。古来胜达士，欻如朝露晞。

吾人各勉力，毋为邹湛讥。
长安秋夜
罗隐（唐代）

远闻天子似羲皇，偶舍渔乡入帝乡。五等列侯无故旧，

一枝仙桂有风霜。灯欹短焰烧离鬓，漏转寒更滴旅肠。

归计未知身已老，九衢双阙夜苍苍。
寿伦右溪
王渐逵（明代）

十月小阳春酒生，菊花森对芙蓉屏。煖日和风歌吹动，越山珠海瘴烟清。

古今五福在康健，世代几人逢圣明。深杯酌子勿辞醉，共泛星槎朝玉京。
渔家傲
欧阳修（宋代）

三月清明天婉娩。晴川祓禊归来晚。况是踏青来处远。犹不倦。秋千别闭深庭院。

更值牡丹开欲遍。酴醿压架清香散。花底一尊谁解劝。增眷恋。东风回晚无情绊。
米元章临右军四帖赞
岳珂（宋代）

东淮饷府供军堂，壁有龛石鸾鹄翔。
问之何石摹破羌，曾傍云汉分天章，
廷陵刻此侈宠光。后四十年犹炜煌，
我持拓本谨毖藏。三年徙倚玩未央，
客来袖出云一张。曾染复古隃麋香，
珠玑别出十九行。惊喜比并走且僵，
摛华绚彩交相望。宛然并粲如英皇，
几年绝识高君王。尚取鉴定烦诸郎，
半归左畹半尚方。驾言骃显留余芳，
今夕何夕犹干将。镆铘未睹龙已骧，
吴侯攀髯归帝乡。秋虹挟月常贯窗，
谁能籋云开斗房。携书伴我老柴桑，
要随神物恢混茫，更斲此石封苔苍。
六丁雷电未可量，会见难起初太平。
赠净慈主人五首
陈造（宋代）

炊珠爨桂走门徒，须信高人道不孤。
政使过门尽侯主，也须拳棒做工夫。
偈颂一百二十三首
释祖钦（宋代）

闰月月望，月即寻常。
云埋即闇，云散即光。
宿襟山寺
李昌祺（明代）

竹树阴阴覆化城，白莲池水照人清。明朝又向红尘去，辜负垂杨百啭莺。
应试渡江
朱庆朝（宋代）

旭日澄江新气齐，登舟直上武林西。桂花香发正秋月，隔岸渔歌相唤啼。
洪丞和来再次韵
邓肃（宋代）

万里归来一小窗，利名心来不须降。
虽无何子食钱万，未到潘郎雪鬓双。
楼上诗狂欲骑月，晚来酒渴思吞江。
从今痛饮须论日，琐琐那能问几缸。
古交行
刘学箕（宋代）

君居京江头，我住武夷曲。
平生风马牛，道路几重複。
会面情相风，卜室欣相聆。
倾盖一笑粲，恍然如故人。
君家义聚五百指，堂上恰恰奉甘旨。
收书万卷不言贫，抚卹孤鹜甚勤止。
我家茕独与君似，自我之出谁料理。
岁晚团圞未得归，感事扪膺但愿增耻。
知君念我留客裹，每见时能具羞匕。
心吐肺肝所同然，尊酒论文日终晷。
古灵故家好孙子，披觌芝眉因识李。
博洽多闻世希比，顷刻龙蛇飞剡纸。
我惭学术殊不逮二君，二君爱予心勤。
交游情钟固以类，愧以萧文聊兰薰。
常恐此时心，易变作甘体。
欲君持此心，淡若秋江水。
古人心交尚道义，今人利交尚權势。
古道于今何寂寥，伤心不识古交意。
两君姿质俱精金，百炼不改色愈明。
两君体性如美玉，浑浑厚厚蕴诸椟。
上映亭亭岩上千岁人孤松，下方磊磊丰山百世之霜钟。
松青不变四明色，钟铿一朝振文物。
予何人哉得附骥，勉勉讵敢自暴弃。
日莫长歌伐木篇，三复诗人琢磨义。
题蕲倅烟霏亭
王质（宋代）

落木寒声晚更悲，斜阳隐隐雾霏霏。并塘官路青莎合，带郭人霏绿树围。

莫遣风霜惊雁字，从教烟雨润凫衣。接䍦吹动肩楼耸，却下脩篁径里归。
寒食甚雨中泛东舍溪偶晴游张公石室三首 其一
薛季宣（宋代）

籧篨烟霭入浮槎，罨画溪干阿果家。浩荡天风飞羽盖，缤纷法雨落昙华。

阪悬饮涧猿连臂，魄褫投牢虎落牙。岂是仙翁未神圣，笑谈为我放灵鸦。
懒放二首，呈刘梦得、吴方之
白居易（唐代）

青衣报平旦，呼我起盥栉。今早天气寒，郎君应不出。

又无宾客天，何以销闲日。已向微阳前，暖酒开诗帙。

朝怜一床日，暮爱一炉火。床暖日高眠，炉温夜深坐。

雀罗门懒出，鹤发头慵裹。除却刘与吴，何人来问我。
七月九日往雄州
刘因（元代）

秋声浩荡动晴云，感慨悲歌气尚存。洒落规模馀显德，承平文物记金源。

生存华屋今焦土，忠孝遗风自一门。白发相逢几人在？苍烟乔木易黄昏。
惜红衣 秋晓与钱珊舟三潭观荷
张景祁（清代）

小艇穿香，虚亭受绿，半湖空阔。露洗秋高，盈盈舞风叶。

鱼天际晓，还未掩、一痕残月。清绝。凉卷茜云、伫凌波罗袜。

菱童荡楫。来去花间，堆盘剥瑶雪。林曦渐射翠幕，露微缺。

回首画桥烟水，怕听乱蝉声咽。约采芳重到，休待雨喧时节。
蜡梅三绝
潘良贵（宋代）

孤芳移种自仙家，故着轻黄映日华。
举世但知梅蕊白，不知还有蜡梅花。
满庭芳 题韵梅女史画扇
邓瑜（清代）

粉腻蜂痴，香甜蝶懒，替花写出风神。窥来月子，点缀越清新。

但识韵梅小字，也莫问、何处真真。丰台路，因缘翰墨，谁是画中人。

冰纨刚一握，匀红划翠，别样轻匀。想石华吮罢，犹带脂痕。

略带一分墨晕，更淡淡、活色三分。秋风恶，珍藏什袭，休便染微尘。
洞仙歌
杨无咎（宋代）

痴牛呆女，谩恩深情远。一岁惟能一相见。纵金风玉露，胜却人间，争奈向、雪月花时阻间。
幽欢犹未足，催度桥归，乌鹊无端便惊散。别后欲重来，杳杳银河，空怅望、不胜凄断。最可惜、当初泛槎人，甚不问、天边这些磨难。
吴中舟行口号七首 其一
周紫芝（宋代）

白头人自日边来，泽国风帆破浪开。已近玉楼船又去，却回愁眼望蓬莱。
中秋晴霁已而风雨骤作次雪湖韵 其二
谢迁（明代）

玩月山堂正喜晴，怪风吹雨忽无情。一尊倾倒初分夜，万壑阴无直到明。

摧偃忍看禾稼色，怒号惊讶海潮声。来年预祷中秋节，莫更丰隆败我盟。
八十吟十绝
刘克庄（宋代）

逃秦博士浮丘伯，传说今犹在海中。
自古仙多儒者做，安知吾不蹑高风。
省躬诗 其十六
曹于汴（明代）

孟子善养气，此气即此理。禀气人人知，理则远言取。
蒲萄酒
周权（元代）

翠虬夭矫飞不去，颔下明珠脱寒露。累累千斛昼夜舂，列瓮满浸秋泉红。

数宵酝月清光转，秾腴芳髓蒸霞暖。酒成快泻宫壶香，春风吹冻玻瓈光。

甘逾瑞露浓欺乳，曲生风味难通谱。纵教典却鹔鹴裘，不将一斗博凉州。
束书归闽为次厓林宗师公子才甫题同安人
张天赋（明代）

雏凤原来集海涯，丹山寻穴骈还家。先天妙诀归行李，万里长风破浪花。

乔木已瞻参碧落，桂香端拟吐英华。德星遥向同安聚，奕叶重光更有誇。
句
谌祜（宋代）

聚火有莲知佛性，衡门无雁见交情。
山中偶作三首 其三
释清远（宋代）

休处言休便好休，五湖踪迹任遨游。莫嫌活计无多子，此个牟尼用到头。
宾州
陈孚（元代）

宾州大如斗，青林掩苍霭。乱石熊豹蹲，累累漱江濑。

野妪碧裙襦，聚虚拥野外。青箬罗米盐，飘飘双绣带。

日晚投古驿，酸风不可奈。绿竹乱生枝，离披影如盖。

瘴雨飞为尘，鸺鹠声哕哕。府僚跪庭前，对我各一慨。

浊酒强为饮，旅魂那可醉。故园何日还，白云绕吴会。
和谒孔子庙（一作李百药诗）
刘斌（唐代）

性与虽天纵，主世乃无由。何言泰山毁，空惊逝水流。

及门思往烈，入室想前修。寂寞荒阶暮，摧残古木秋。

遗风暧如此，聊以慰蒸求。
寄张宜
刘攽（宋代）

屈指张生老，无人事隐沦。鲸鱼空自饱，章甫向谁亲。

丹荔充庭实，明珠逐贾人。如何沧海上，甔石一生贫。
十六字令 镜
周日蕙（清代）

圆。照彻人间老少年。无尘蔽，长对美人颜。